Jun 27,2015
వారాంతంలో నష్టాలు
         ముంబయి: గ్రీసు సంక్షోభం, అసియా మార్కెట్లలో బలహీనత, జులై ఎఫ్‌ అండ్‌ వో మొదటి విడత సీరిస్‌ కొంత నష్టాలలో ముగియడం, విధాన పరమైన అనిశ్చితి, షాంఘై, ఐరోపా మార్కెట్లలో నష్టాలు తదితర ప్రతికూల అంశాల కారణంగా మార్కెట్లు వారాంతాన్ని నష్టాలతో ముగించాయి. అన్ని ప్రతికూలతల నడుమ మదుపరులు కొంత వెనకడుగు వేయడంతో శుక్రవారం మార్కెట్లు నష్టాలలో ముగిశాయి. రోజంతా మార్కెట్‌లలో ఒడుదొడుకలు నమోదు అయ్యాయి. సెన్సెక్స్‌ రోజంతా 27,921 పాయింట్ల గరిష్ఠ స్థాయి- 27,675 పాయింట్ల కనిష్ఠ స్థాయి నడుమ కదలాడుతూ కనిపించింది. చివరకు 85 పాయింట్ల నష్టంతో 27,811 వద్ద ముగిసింది. మరోవైపు ఎస్‌ఎస్‌ఈ నిఫ్టీ కూడా 17 పాయింట్ల మేర కుంగి 8,381 పాయింట్ల వద్ద స్థిరపడింది. మిడ్‌క్యాప్‌, స్మాల్‌ క్యాప్‌ సూచీలు పెద్దగా లాభనష్టాలు నమోదు చేయకుండా వరుసగా 10,686, 11,124 వద్దే ముగిశాయి.
మరోవైపు డాలరుతో రూపాయి బలపడే విషయంలోనూ పెద్ద తేడా ఏమీ కనిపించలేదు. రూపాయి డాలరుతో 63.60 స్థాయి వద్ద తచ్చాడుతూ కనిపించింది. గత వారం రోజులగా మార్కెట్లు దాదాపు 2 శాతం మేర లాభపడ్డాయి. దీంతో వారాంతంలో కొందరు లాభాల స్వీకరణకు కూడా దిగారు. గ్రీస్‌ సంక్షోభంపై అనిశ్చితి, ప్రపంచ మందగమనంపై ఆర్‌బీఐ గవర్నర్‌ రఘురామ్‌రాజన్‌ వాఖ్యలు కూడా కొంత మదుపరుల సెంటిమెంట్‌ను దెబ్బతీశాయి.
బలహీనంగా మార్కెట్‌ విస్తృతి..
     బీఎస్‌ఈలో బ్యాంకింగ్‌, చమురు, లోహ రంగ షేర్లు బాగా నష్టపోయాయి. వాణిజ్య బ్యాంకుల ఆస్తుల నాణ్యతలో కొంత బలహీనత నెలకొని ఉందని ఆర్‌బీఐ ప్రస్తావించిన నేపథ్యంలో ఆర్థిక రంగ షేర్లు, ప్రధానంగా ప్రభుత్వ రంగ బ్యాంకుల షేర్లను మదుపరులుఎక్కువగా విక్రయించారు.
ఐసీఐసీఐ బ్యాంకు 1.4 శాతం, కోటక్‌ మహీంద్రా బ్యాంకు, యెస్‌ బ్యాంకు, యాక్సిస్‌ బ్యాంక్‌, హెచ్‌బీఎఫ్‌సీ బ్యాంక్‌లు 0.7-2% మేర కుంగాయి. యంత్రపరికరాల విభాగంలో భెల్‌, ఎల్‌ అండ్‌ టీ లు బాగానష్టపోయిన షేర్ల జాబితాలో నిలిచాయి. మరోవైపు లోహ సూచీ, చమురు రంగ సూచీలు కూడా నష్టాలలో నిలిచాయి. ఇన్ఫోసిస్‌, విప్రోలు 1-2% పెరిగాయి. మార్కెట్‌ విస్తృతి బలహీనంగా కనిపించింది. మొత్తం 2,975 స్టాక్‌లలో 1,185 లాభాలలో నిలిచాయి, మిగతా 1,493 కంపెనీల వాటాలు నష్టాలలో నడిచాయి.
మీ స్నేహితులకు రికమెండ్ చెయ్యండి